उत्तर प्रदेश में कोरोना के 5928 नए केस मिले, 30 मरीजों की मौत
उत्तर प्रदेश में बीते 24 घंटे में कोरोना वायरस के 5928 नए मरीजों की पुष्टि हुई है और 30 संक्रमितों की मौत हो गई है।
लखनऊ: उत्तर प्रदेश में बीते 24 घंटे में कोरोना वायरस के 5928 नए मरीजों की पुष्टि हुई है और 30 संक्रमितों की मौत हो गई है। अपर मुख्‍य सचिव स्‍वास्‍थ्‍य अमित मोहन प्रसाद ने मंगलवार को पत्रकारों को बताया कि राज्य में पिछले 24 घंटे में 5,928 नये संक्रमित पाये गये हैं जिसके बाद कुल मामलों की संख्या बढ़कर 6,39,928 हो गई है। उन्होंने बताया कि इसी अवधि में 30 संक्रमितों की मौत के बाद जान गंवाने वाले कोरोना संक्रमितों की संख्या 8,924 हो गई है। सोमवार को पिछले 24 घंटे में कोविड-19 के 3,999 मामले आए थे। प्रसाद ने बताया कि राज्य में इस समय संक्रमण का इलाज करा रहे मरीजों की संख्या 27,509 है। उन्होंने बताया कि राज्य में पिछले 24 घंटे में 1,176 मरीजों को उपचार के बाद अस्पतालों से घर भेजा गया है जबकि 6,03,495 मरीज उपचार के बाद संक्रमण से मुक्त हो चुके हैं। अपर मुख्‍य सचिव ने बताया कि सोमवार को प्रदेश में 1.79 लाख से ज्यादा नमूनों का परीक्षण किया गया और अब तक 3.57 करोड़ से ज्यादा नमूनों की जांच की जा चुकी है। पिछले कई दिनों से प्रदेश की राजधानी लखनऊ में नये मामलों की संख्या प्रतिदिन एक हजार पार कर रही है। स्वास्थ्य बुलेटिन के अनुसार, पिछले 24 घंटे में लखनऊ में सर्वाधिक 1,188, प्रयागराज में 915, वाराणसी में 711 और कानपुर नगर में 306 संक्रमित पाये गये हैं। इसी अवधि में लखनऊ में सात, कानपुर नगर में चार, प्रयागराज में तीन, वाराणसी, सीतापुर और मुजफ्फरनगर में दो-दो संक्रमितों की मौत हो गई है। प्रसाद ने सभी लोगों से सावधानी बरतने और कोविड-19 प्रोटोकॉल के पालन की अपील की है। इस बीच गौतम बुद्ध नगर के जिला निगरानी अधिकारी डॉक्टर सुनील दोहरे ने बताया कि जिले में मंगलवार को कोविड-19 से संक्रमित 94 मरीज पाए गए और एक संक्रमित की मौत हुई है। वहीं आगरा में 82 लोगों में कोरोना वायरस का संक्रमण पाया गया है।